KIRJALLINEN KYSYMYS E-0103/01 esittäjä(t): Benedetto Della Vedova (TDI) komissiolle. Euroopan sosiaalirahaston varojen käyttö Edunet-hankkeeseen.



Virallinen lehti nro 340 E , 04/12/2001 s. 0011 - 0012



KIRJALLINEN KYSYMYS E-0103/01 esittäjä(t): Benedetto Della Vedova (TDI) komissiolle (29. tammikuuta 2001) Aihe: Euroopan sosiaalirahaston varojen käyttö Edunet-hankkeeseen CST sarl -yhtiö (Centro Servizi Terziario, via Tagliamento 45, I-00198 Roma) on tukenut yhteisön ADAPT2-ohjelmaan kuuluvaa Edunet-hanketta, jota rahoitetaan Euroopan sosiaalirahastosta. Italian ammattiyhdistysliikkeen Fisascat-CISL:n yleisneuvoston kokous pidettiin 22.-23. syyskuuta 2000 Le Meridien -hotellissa (Promenade des Anglais 1, Nizza). Yleisneuvoston esityslistasta käy ilmi, että 22. syyskuuta olisi suunniteltu käytäväksi Edunet-hanketta koskeva pyöreän pöydän keskustelu kaksi tuntia ennen varsinaista neuvoston kokousta. CST oli toimittanut Fisascat-CISL:n yleisneuvostoon osallistuville allekirjoitettavaksi sopimuksen osallistumisesta Edunet-koulutusohjelmaan ja CST:lle osoitetun kulukorvauslomakkeen, johon perusteluksi oli merkitty Edunet-hanketta koskeva kansainvälinen kokous. Edunet-hankketta varten - olettaen, että tällainen konferenssi on todellakin pidetty - oli varattu hyvin vähän aikaa eikä näin ollen ole perusteltua maksaa Fisascat-CISL:n yleisneuvoston kokoukseen osallistuneille kulukorvauksia Edunet-hankkeeseen kohdennetuista varoista. 1. Voisiko komissio selvittää edellä mainittuja tapahtumia ja tarvittaessa kääntyä asiassa Italian asiasta vastaavan viranomaisen puoleen? 2. Onko komission mielestä Euroopan sosiaalirahaston varojen käyttö ammattiyhdistysliikkeen sisäisten elinten tavanomaisen toiminnan rahoittamiseen edellä mainitun rahaston (sekä yhteisön ADAPT2-ohjelman) päämäärien ja tavoitteiden mukaista? 3. Mitä valvonnan välineitä ja menetelmiä komissio aikoo käyttää saadakseen vahvistuksen edellä mainituista tiedoista ja onko komission mielestä yhteisön sääntöjä rikottu? Anna Diamantopouloun komission puolesta antama vastaus (8. maaliskuuta 2001) Komissio tähdentää, että vuosien 1988-89 rakennerahastouudistuksesta lähtien yhteisön hankkeiden hallinto on ollut hajautettu ja kuuluu nykyisin yksinomaan toimivaltaisen kansallisen viranomaisen vastuulle (Italiassa tämä viranomainen on Ministero del Lavoro e della Previdenza Sociale, Ufficio centrale OFPL, Vicolo d'Aste 12, I-00159 Roma). Edellä sanotun nojalla komissio on arvoisan parlamentin jäsenen esiin nostamassa erityistapauksessa ollut yhteydessä Italian työministeriöön ja selvittänyt tälle, että 1) sen on tarkistettava mitä pikimmin Edunet-hankkeen kustannukset ja sen puitteissa toteutettu toiminta: onko kyseinen kokous pidetty, onko Edunet-hankkeen työohjelma antanut aiheen järjestää tällaisen kokouksen ja onko hanketta varten myönnettyä rahoitusta käytetty muihin tarkoituksiin kuin niihin, joiden vuoksi hanke on valittu tukikohteeksi 2) sen on pidättäydyttävä maksamasta ennakkoja niin kauan kuin hankkeen etenemisestä ja jo myönnettyjen ennakoiden käytöstä ei ole ehdotonta varmuutta; tähän päivään mennessä hankkeeseen on saatu vain 50 prosenttia Euroopan sosiaalirahaston hyväksymästä talousarviosta. Huomattakoon, että työministeriö on jo toimittanut komissiolle kopion hankkeen promoottorille 8. maaliskuuta 2000 lähettämästään kirjelmästä Prot./No15497/AD, jossa ministeriö muistuttaa tälle, että kustannusten on oltavan hankkeeseen välittömästi ja tarkoituksenmukaisesti liittyviä. Lisäksi on syytä tähdentää, että Italian viranomaiset ovat valmistautuneet tarkastamaan ohjelman päättyessä kaikkien sen piriin kuuluvien hankkeiden kustannukset. Tarkastuksen suorittavat työministeriön tarkastajat. Vaikka Edunet-hanke on käytännössä päättynyt, se ei ole sitä Italian viranomaisten kannalta, koska lopputarkastuksia ei ole tehty. Komissio varaa itselleen oikeuden - työministeriön vastauksien pohjalta - toimittaa asiakirjat tarkastustoimistolle.